Die rol van Engels in die loopbaan van 'n SA outeur soos myself is kompleks. Die gebruik daarvan word deels toenemend geforseer deur beide die Nederlandse en Duitse ruimtes, weens die toenemende toegang wat afsonderlike EU ruimtes tot Engels as wêreldtaal het. En as gevolg van die relatiewe isolasie van Afrikaans as taal. Voorbeeld: Ek verskaf aan my Duitse vertaler gedigte in twee versies: Afrikaans EN Engels. Dit word bykans van my verwag. Nog 'n voorbeeld. In die nuutste (komende) tweejaarlikse uitgawe van tydskrif Terras (wat ook vertaalde gedigte van Van Niekerk gaan bevat) verskyn 'n beskouende artikel wat ek geskryf het oor die Duitse digter Daniel Falb. Die artikel het ek in Engels geskryf en dit is na Ned vertaal. Daar bestaan gewoon meer vertalers uit Engels in Nederlands as uit Afrikaans. Ek is egter nie oortuig daarvan nie dat die skryf van 'n beskoulike artikel in Engels vir 'n Nederlandse tydskrif beter is as om dit in Afrikaans te geskryf het nie.